Steinhoff vrees ook Covid-19 | Netwerk24
Deur Nellie Brand-Jonker 28 Februarie 2020 07:38
Die groep het in 'n handelsverklaring vir die laaste kwartaal van sy boekjaar gesê "baie van sy ondernemings is op die een of ander wyse afhanklik van aankope uit Asië".
"Daar word wyd verwag dat die uitbreking en verspreiding van die koronavirus tot probleme met aankope gaan lei, maar dit is nie moontlik om akkuraat te bepaal wat die impak op die vertoning van die ondernemings gaan wees nie."
Die direksie sê die groep neem 'n aantal stappe om die potensiële impak te versag, wat alternatiewe reëlings met aankope insluit. Steinhoff besit die volfiliaal Pepkor Group Sourcing wat in Hongkong gesetel is.
Die Shoprite-groep het vandeesweek gesê hy het van sy bestellings uit China verskuif omdat produkte vir die winter nie betyds gelewer sal word nie.
Woolworths het aan Business Insider gesê van middel Maart af kan 'n vertraging in die lewering van wintervoorraad van China af 'n tekort aan sekere voorraad op sy winkelrakke meebring.
Massmart, wat Game en Makro besit, het ook gesê die impak sal 'n vertraging in die lewering van produkte tot gevolg hê.
Mitch Slape, Massmart se nuwe uitvoerende hoof, sê hulle is gelukkig dat hulle deel van die groot internasionale groep Walmart is omdat hul goeie insig kry oor wat in China gebeur. Walmart het selfs in Wuhan waar die virus uitgebreek het 'n winkel.
Slape sê hy word gereeld op hoogte gehou van die situasie met hul verskaffers en die vermoë om produkte te verskeep.
"Ek sal die situasie in dié stadium eerder as 'n vertraging klassifiseer."
Hy sê ook hulle sal dalk die vervaardiging van sommige produkte na ander markte skuif.
"Ek glo nie dit gaan 'n drastiese invloed op die onderneming hê nie. Maar ek kan ook nie gis oor wat vorentoe gaan gebeur nie, die situasie is nog besig om te verander terwyl dit ook na ander lande versprei."